b'\n_START_ARTICLE_\nMeir Amit\n_START_SECTION_\nBiografie\n_START_PARAGRAPH_\nMeir Amit s-a n\xc4\x83scut la data de 17 martie 1921, \xc3\xaen localitatea Tveria (=Tiberias) din Palestina, aflat\xc4\x83 pe atunci sub mandat britanic, av\xc3\xa2nd la na\xc8\x99tere numele de Meir Slutzki. Tat\xc4\x83l s\xc4\x83u, imigrat \xc3\xaen Palestina din Cernihiv, Ucraina, era frate cu Abram Slu\xc8\x9bki, tat\xc4\x83l renumitului poet sovietic rus Boris Abramovici Slu\xc8\x9bki. Dup\xc4\x83 absolvirea studiilor elementare la \xc8\x98coala primar\xc4\x83 din cartierul Borochov din Ramat Gan, la \xc8\x98coala regional\xc4\x83 din kibutzul Givat HaShlosha \xc8\x99i a Gimnaziului Balfour din Tel Aviv, a studiat administrarea afacerilor la Columbia Business School din New York. \xc3\x8en perioada 1939-1952 a locuit \xc3\xaen kibbutz-ul Alonim._NEWLINE_S-a al\xc4\x83turat trupelor paramilitare ale Hagana \xc3\xaen anul 1936, servind \xc3\xaen cadrul Corpului de Patrulare (1940-1945). A avansat pe r\xc3\xa2nd la func\xc8\x9biile de comandant de pluton \xc3\xaen Corpul de Infanterie, comandant de companie \xc8\x99i a luptat \xc3\xaen b\xc4\x83t\xc4\x83liile de la Mishmar HaEmek \xc8\x99i Emek Izreel (1947). A participat astfel la eliberarea Galileei de Sud, \xc3\xaen Opera\xc8\x9bia Hiram (fiind comandant-adjunct de regiment), \xc3\xaen Opera\xc8\x9bia Horev (comandant de regiment), precum \xc8\x99i \xc3\xaen Opera\xc8\x9bia Ovda._NEWLINE_Dup\xc4\x83 proclamarea statului Israel, devine comandant al Brig\xc4\x83zii Golani (1950), apoi al \xc8\x98colii de instruc\xc8\x9bie (1951). Este promovat ca \xc8\x99ef al Departamentului de Opera\xc8\x9bii din cadrul Marelui Stat Major al Armatei de Ap\xc4\x83rare a Israelului, comandant al Armatei de Sud (1955-1956), apoi comandant al Armatei de Nord (1958-1959)._NEWLINE_Revenit de la studii din SUA (management la universitatea Columbia), Amit a intrat \xc3\xaen comunitatea de informa\xc8\x9bii a Israelului, mai \xc3\xaent\xc3\xa2i ca general-maior \xc8\x99i director al Serviciului de Informa\xc8\x9bii Militare israeliene (AMAN) (1962-1963) \xc8\x99i apoi ca director al Mossadului (1963-1968)._NEWLINE_\xc3\x8en calitate de director, el a orchestrat unele din marile succese ale Mossad-ului, inclusiv cazul spionului Eli Cohen care a p\xc4\x83truns la cele mai \xc3\xaenalte niveluri ale guvernului sirian. \xc3\x8en acela\xc8\x99i timp, Mossad-ul a ob\xc8\x9binut informa\xc8\x9bii de la un pilot irakian maronit care zbura cu un avion Mig-21 din Irak \xc3\xaen Israel. Amit este cunoscut \xc3\xaen special pentru succesul repurtat \xc3\xaen dezvoltarea re\xc8\x9belei de agen\xc8\x9bi secre\xc8\x9bi ai Israelului (HUMINT), \xc3\xaendeosebi \xc3\xaen lumea arab\xc4\x83. Amit a contribuit la \xc3\xaent\xc4\x83rirea rela\xc8\x9biilor dintre Israel \xc8\x99i mi\xc8\x99carea de eliberare na\xc8\x9bional\xc4\x83 a kurzilor din Irak de sub conducerea lui Mollah Mustafa Barzani \xc8\x99i a vizitat Kurdistanul irakian \xc3\xaen c\xc3\xa2teva r\xc3\xa2nduri. A str\xc3\xa2ns rela\xc8\x9biile \xc8\x99i cu serviciile secrete marocane , iar rolul jucat de oameni ai Mossad-ului sub conducerea sa \xc3\xaen afacerea Ben Barka ar fi fost un subiect de conflict \xc3\xaentre el \xc8\x99i Isser Harel, \xc8\x99eful legendar al serviciilor secrete israeliene._NEWLINE_\xc3\x8en cursul R\xc4\x83zboiului de \xc8\x98ase Zile din anul 1967, Amit a avut la dispozi\xc8\x9bie o re\xc8\x9bea de informatori care p\xc4\x83trundea \xc3\xaen interiorul armatei egiptene, oferind detalii-cheie pentru ofensivele militare israeliene at\xc3\xa2t aeriene, c\xc3\xa2t \xc8\x99i de la sol. Amit a cultivat str\xc3\xa2nse rela\xc8\x9bii personale cu CIA._NEWLINE_Dup\xc4\x83 retragerea din cadrul Mossad, el a continuat s\xc4\x83 fie o voce activ\xc4\x83 \xc3\xaen cadrul comunit\xc4\x83\xc8\x9bii de informa\xc8\x9bii \xc8\x99i a mai desf\xc4\x83\xc8\x99urat \xc8\x99i alte activit\xc4\x83\xc8\x9bi pentru guvernul israelian. \xc3\x8en perioada 1968-1977 a \xc3\xaendeplinit func\xc8\x9bia de director al \xe2\x80\x9cKoor\xe2\x80\x9d (Conglomeratul industrial al Histadrut-ului). \xc3\x8encep\xc3\xa2nd din anul 1978 a activat pe pozi\xc8\x9bii de management superior \xc3\xaen cadrul companiilor de Hi-Tech. Actualmente, este pre\xc8\x99edintele Centrului Israelian pentru Studii Strategice._NEWLINE_\xc3\x8entr-un interviu din anul 2006 acordat reporterului Aaron Klein, Amit s-a referit la problema actual\xc4\x83 a terorismului islamist. El a afirmat c\xc4\x83 vede acest conflict ca pe un al Treilea R\xc4\x83zboi Mondial, o \xc3\xaencercare de a impune credin\xc8\x9ba islamic\xc4\x83 \xc3\xaen \xc3\xaentreaga lume. El a f\xc4\x83cut un apel la asasinarea pre\xc8\x99edintelui iranian Mahmud Ahmadinejad care a amenin\xc8\x9bat \xc3\xaen mod repetat c\xc4\x83 va distruge statul Israel.\n_START_SECTION_\nActivitate politic\xc4\x83\n_START_PARAGRAPH_\n\xc3\x8en anul 1977, \xc3\xaempreun\xc4\x83 cu alte personalit\xc4\x83\xc8\x9bi, a fondat Mi\xc8\x99carea Democratic\xc4\x83 pentru Schimbare (Partidul Dash), partid de centru condus de c\xc4\x83tre profesorul Yigael Yadin, fost \xc8\x99ef al Marelui Stat Major al Armatei Israeliene. La 17 mai 1977, Meir Amit a fost ales ca membru al Knesset-ului, din partea Mi\xc8\x99c\xc4\x83rii Democratice pentru Schimbare (Dash). Acest partid a f\xc4\x83cut parte din coali\xc8\x9bia guvernamental\xc4\x83 condus\xc4\x83 de Menachem Beghin, liderul blocului Likud. \xc3\x8en calitate de deputat, Amit a fost membru al Comisiei Knessetului pentru Afaceri Externe \xc8\x99i Ap\xc4\x83rare._NEWLINE_\xc3\x8en perioada 20 iunie 1977 - 15 septembrie 1978, Meir Amit a \xc3\xaendeplinit func\xc8\x9bia de ministru al transporturilor \xc8\x99i comunica\xc8\x9biilor \xc3\xaen Guvernul condus de c\xc4\x83tre Menahem Begin, ca reprezentant al Mi\xc8\x99c\xc4\x83rii Democratice pentru Schimbare. Partidul Dash s-a dezintegrat cu timpul, iar \xc3\xaen anul 1978, Meir Amit s-a al\xc4\x83turat Partidului Shinui de factur\xc4\x83 liberal\xc4\x83 laic\xc4\x83. Doi ani mai t\xc3\xa2rziu, a p\xc4\x83r\xc4\x83sit Partidul Shinui \xc8\x99i a devenit membru al Partidului Laburist. Mandatul de parlamentar al lui Amit a \xc3\xaencetat la 30 iunie 1981, odat\xc4\x83 cu finalizarea activit\xc4\x83\xc8\x9bii legislaturii a 9-a a Knesset-ului.'